
(Посочената процедура се базира на правното основание, предложено в проекта на акт.)







	Изменения към проект на акт

	Изменения в две колони, внесени от Парламента

Заличаванията се обозначават с получер курсив в лявата колона. Заместванията се обозначават с получер курсив в двете колони. Новият текст се обозначава с получер курсив в дясната колона.

В първия и втория ред на антетката на всяко изменение се посочва съответната част от текста в разглеждания проект на акт. Ако изменението се отнася до съществуващ акт, който проектът на акт има за цел да измени, антетката съдържа и трети и четвърти ред, където се посочват съответно съществуващият акт и съответната разпоредба от него.

Изменения, внесени от Парламента под формата на консолидиран текст

Новите части от текста се посочват с получер курсив. Заличените части от текста се посочват със символа ▌ или се зачеркват. Заместванията се обозначават, като се посочва с получер курсив новият текст и се заличава или зачерква заместваният текст. 
По изключение не се отбелязват измененията с чисто техническо естество, които се нанасят от службите с оглед изготвянето на окончателния текст.

ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за регламент на Европейския парламент и на Съвета за създаване на програма за документацията за улова на червен тон (Thunnus thynnus) и за отмяна на Регламент (ЕС) № 640/2010
(COM(2020)0670 – C9‑0336/2020 – 2020/0302(COD))
(Обикновена законодателна процедура: първо четене)
Европейският парламент,
–	като взе предвид предложението на Комисията до Европейския парламент и до Съвета (COM(2020)0670),
–	като взе предвид член 294, параграф 2 и член 43, параграф 2 от Договора за функционирането на Европейския съюз, съгласно които Комисията е внесла предложението (C9‑0336/2020),
–	като взе предвид член 294, параграф 3 от Договора за функционирането на Европейския съюз,
–	като взе предвид становището на Европейския икономически и социален комитет от 27 януари 2021 г.[footnoteRef:1], [1:  Все още непубликувано в Официален вестник.] 

–	като взе предвид член 59 от своя Правилник за дейността,
–	като взе предвид доклада на комисията по рибно стопанство (A9‑0000/2021),
1.	приема своята позиция на първо четене, която съвпада с предложението на Комисията;
2.	приканва Комисията да се отнесе до него отново, в случай че замени своето предложение с друг текст или внесе или възнамерява да внесе съществени промени в това предложение;
3.	възлага на своя Председател да предаде позицията на Парламента съответно на Съвета и на Комисията, както и на националните парламенти.

Контекст на предложението

Европейският съюз е договаряща страна по Международната конвенция за опазване на рибата тон в Атлантическия океан („Конвенцията ICCAT“) от 1997 г. 

Конвенцията ICCAT осигурява рамка за регионално сътрудничество за опазване и управление на рибата тон и подобните ѝ видове в Атлантическия океан и съседните му морета чрез създаването на Международна комисия за опазване на рибата тон в Атлантическия океан („ICCAT“). 

ICCAT има правомощието да приема задължителни препоръки за опазване и управление на риболова в своята област на компетентност. Тези актове са насочени основно към договарящите страни по ICCAT, например Съюза, но съдържат и задължения за частните оператори (например капитаните на кораби). 

Съдържание на предложението

В настоящото предложение [COM(2020) 670] се определят правилата за програма на Съюза за документиране на улова на червен тон с цел изпълнение на мерките за опазване и управление, приети от ICCAT в рамките на нейната схема за документиране на улова на червен тон. Целта на това предложение е да се идентифицира произходът на всички екземпляри от този вид. 

В действителност вече съществува програма на Съюза за документиране на улова съгласно Регламент (ЕС) № 640/2010. В настоящото предложение, което има за цел да отмени Регламент (ЕС) № 640/2010, регистрирането и заверяването на улова и последващите търговски операции с червен тон се извършват чрез електронна система за документиране на улова на червен тон (eBCD), която функционира от 2017 г. и която държавите членки и операторите вече използват. В предложението се предвижда, че системата за електронно документиране може да бъде заменена по изключение с документи на хартиен носител (BCD — документ за улов на червен тон), еквивалентни на изискванията на посочената система.

В допълнение с предложението се установяват общи разпоредби за използване на документи за улов и реекспорт на червен тон и се определят правила за регистриране и заверяване на улова и последващите търговски операции с червен тон. Определят се и специални правила за маркираните риби. В предложението се съдържат и разпоредби за проверка преди заверяване, предаване на данните на ползвателите на eBCD и годишно докладване на ICCAT. Накрая в него се предлага широко използване на делегирани актове за изменение на основния акт в бъдеще (в член 14).


Становище на докладчика

Докладчикът приветства факта, че Комисията е предприела стриктно транспониране на препоръките на ICCAT, като по този начин се създават условия на равнопоставеност за всички оператори. Осигуряването на еднакви условия за всички, като същевременно се насърчават високите стандарти на ЕС за устойчивост на чуждестранните флотове чрез действия на ЕС в рамките на регионалните организации за управление на рибарството (РОУР) и други международни форуми, е от решаващо значение за нашите оператори и за подобряване на международното управление на океаните. 
Докладчикът счита, че е важно, по отношение на операторите, обществеността и държавите партньори, Комисията да предложи бързо транспониране на препоръките на РОУР, за да се избегнат забавяния в прилагането на някои разпоредби. Не е логично препоръките на ICCAT от 2018 г. и определянето на крайни срокове за 2020 г. да бъдат приети през 2021 г. 

С оглед на това и като се има предвид, че досието е свързано с много техническо транспониране, лишено от съществено политическо съдържание, докладчикът реши да не внася изменения към предложението на Комисията.

